钦定古今图书集成/明伦汇编/交谊典/第046卷 > 朱子语类 > 《谢衣段启》张元晏
## 钦定古今图书集成/明伦汇编/交谊典/第046卷 > 朱子语类 > 《谢衣段启》张元晏

某启。某伏奉手诲，伏蒙相公十九兄特以某叨宸奖，
赐及衣服段等。捧戴尊念，感激伏深。况鹤纹价重，龟
甲样新。纤华不让于齐纨，轻楚能均于鲁缟。掩新蒲
之秀色，夺寒兔之秋毫。莫称顽姿，难胜缛旨。倍切肝
肠之感，永为裼袭之荣。谨启。

怀逐鹿之心，莫遇斩蛇之世。囚拘翰墨，困扼尘泥。虚
费宣毫，枉销蜀缥。不救锄兰之祸，讵禳伐树之灾。自
叹龙钟，谁知牛铎。又以山东藩镇，江表节廉，悉用竖
儒，皆除迂吏。胸襟龌龊，情志荒唐。入则粉黛绕身，出
则歌钟盈耳。但自诛求白璧，安能分减黄金。虽设朱
门，何殊亡国；徒开玉帐，无异荒墟。遂使甯戚无《扣角》
之歌，邹阳乏曳裾之地。伏惟相公英风独振，伟量孤
标，推葛亮之秤心，负姜维之斗胆。内安宗庙，外却蛮
彝。鱼水贤良，埙箎骨内。桃李满于衢路，金帛遍于风
尘。六合之中，一人而已。是以昨者不度庸陋，辄有干
祈。方虞按剑之悖然，敢望梦刀之莞尔。俄颁清俸，遽
恤白衣。朝乏半千，夕盈五万。岂期庸蹇，忽忝遭逢。不
是孟尝，讵听冯谖之铗；若非赵胜，那知毛遂之锥。遇
既重于西河，知亦深于北海。感恩泣处，未成泉客之
珠；抚己哭时，空抱荆山之玉。限以程远，陈谢末由。感
激生成，不任死所。